Ancelina Joli Bred Pitdən boşanır
2004-cü ildən bir yerdə olan Joli və Pitt rəsmən 2014-cü ildə evlənmişdi
Hollivudun ən tanınmış cütlərindən biri ayrılmaq qərarına gəlib. Əyləncə internet səhfəsi olan TMZ-nin verdiyi məlumata görə Ancelina Joli həyat yoldaşı Bred Pitdən boşanmaq üçün məhkəməyə müraciət edib. O buna səbəb olaraq aralarında mövcud fərqlilikləri göstərib. Joli uşaqların onda qalmasını, Pitt isə ona uşaqlarla görüşmək hüququ verilməsini tələb edib. Joli Pitdən həyat yoldaşı kimi maliyyə dəstəyi istəməyəcək. TMZ-nin xəbərinə görə cütlük sentyabrın 15 rəsmi olaraq boşanıb. Onlar 2014-cü il avqust ayında evlənsələr də, 2004-cü ildən bir yerdə idilər. Bred Pitt jurnalına açıqlamasında deyib: “Mən bundan çox kədərləndim. Lakin mühim olan uşaqlarımıza yaxşı baxmaqdır.” O həmçinin jurnalistlərdən belə bir çətin vaxtda uşaqlarını narahat etməmələrini xahiş edib. Cütlüyün beynəlxalq ailəsi medianın hər zaman diqqət mərkəzində olub. Ancelina Joli ilk övladı olan oğlanı 2002-ci ildə Kambocada, daha sonra ilk qızını 2005-ci ildə Efiopiyada uşaq evindən götürüb. Bred Pitt rəsmi olaraq iki uşağı 2006-ci ildə övladlığa qəbul edib. Daha sonra 2006-cı ildə Pitt və Jolinin ilk övladı dünyaya gəlib. 2007-ci ildə isə cütlük Vyetnamda oğulluğa uşaq götürüb. 2008-ci ildə Joli əkiz qız və oğlanı dünyaya gətirib. Uşaqların bir yerdə çəkilmiş şəkli 14 miliyon dollara satılıb. Bu məbləğ cütlüyün xeyriyyə təşkilatına ianə olunub. Ancelina Joli 10 ildən artıqdır BMT-nin Qaçqınlar Agentliyinin Xoşməramlı səfiridir. 2012-ci ildən bəri o, BMT-nin ali komissarının xüsusi elçisi kimi fəaliyyət göstərir. O, dünya boyu səfərlər edərək qaçqınların problemlərinə diqqət çəkir. Bred Pitt dünyanın inkişaf etməkdə olan ölkələrində QİÇS-ə qarşı mübarizə aparan ONE Kampaniyasına dəstək verir. O həmçinin 2005-ci ildə Nyu Orlean şəhərində Katrina qasırğasından sonra sakinlərin ekoloji baxımdan təmiz evlərdə yerləşdirilməsi lahiyəsini dəstəkləyir. Bred Pitin həyat yoldaşı ilə birlikdə qurduğu Joli -Pitt xeyriyyə fondu Sərhədsiz Həkimlər və Uşaqlar üçün Qlobal Aksiya təşkilatları da daxil olmaqla bir çox beynəlxalq humanitar lahiyələrə ianələr edib.